user
Ọlalere fọlọpaa mu iyawo ẹ n’Ibadan,  o lo fẹẹ jalẹkun ile oun


assistant
Nnkan bii wakati meje niyawo ile kan, Coker Ayọkunnu, lo latimọle awọn ọlọpaa, ọkọ to gbe e sile, Ọlalere Coker, lo fọlọpaa mu un, o lo fẹẹ jalẹkun ile awọn, nibi to ti n gbiyanju lati fi ogboju wọle lalẹ ọjọ kan bayii to pẹẹ wọle.

Iwa ka maa pẹẹ wọle lalaalẹ yii atawọn ẹṣẹ mi-in ti Ayọkunnu ṣẹ ọkọ ẹ lo mu ọkunrin naa pe e lẹjọ si kootu ibilẹ Ile-Tuntun to wa laduugbo Mapo, n’Ibadan, ti ile-ẹjọ si tu wọn ka lọjọ Ẹti, Furaidee, to kọja.

Ara ẹsun ti olupẹjọ yii fi kan iyawo ẹ ni pe ko nitẹriba fun oun atawọn ẹbi oun, bẹẹ ni ki i gbọrọ soun lẹnu, bibẹ loun ṣẹṣẹ maa n bẹ ẹ ko too le ṣe nnkan ti oun n fẹ.

Ẹnjinnia to fi adugbo Odo-Ọna Kekere, n’Ibadan, ṣebugbe yii ṣalaye pe “Aburo mi ọkunrin kan waa gbe pẹlu wa nigba kan, njẹ ẹ jẹ mọ pe iyawo mi le ọmọ yẹn lọ. Kekere tun waa niyẹn, lẹyin to le aburo mi lọ tan, ara iya mi ko ya, wọn waa wa sile wa lati waa gbatọju nitori nọọsi niyawo mi. Bi ara iya mi ṣe ya tan lo ti le wọn lọ.

“Mi o si nile lọjọ yẹn, ibi iṣẹ ni mo wa ti iyawo mi ti pe mi lori foonu, to n sọ fun mi pe oun ti le iya mi lọ o, oun ko si fẹẹ ri ẹbi mi kankan nile wa mọ latoni lọ. Latigba yẹn laaye ti gba a lati maa ṣe ohun to ba wu u pẹlu mi.

”Bo ṣe wu u lo maa n ba dukia mi jẹ. nigba mi-in, o le fọ tẹlifiṣan, igba mi-in, o le binu fọ àwo tabi ko ba nnkan mi-in to ba wu u jẹ. Lọjọ Sannde to kọja lo fi aake ba ilẹkun ile jẹ nitori pe mi o ṣilẹkun fun un nigba to pẹ ko too wọle laajin lọjọ naa. O fẹẹ ja ilẹkun yẹn gan-an ni, ko kan ṣee ṣe fun un ni.

“Ni Monde, ọjọ keji, ni mo lọọ fẹjọ ẹ sun lagọọ ọlọpaa to wa l’Orita Challenge, n’Ibadan. Awọn ọlọpaa obinrin meji ni wọn tẹle mi lọ sile.  Wọn pe e nìpè ọmọluabi lọ sagọọ wọn, ṣugbọn ko lọ, niṣe lo n ba wọn fa wahala, afigba ti awọn ọlọpaa fi tulaasi gbe e lẹyin ti wọn pe teṣan wọn lati beere fun mọto ti wọn fi n gbe awọn afurasi ọdaran.

“Atimọle awọn ọlọpaa ni iba sun lọjọ yẹn bi ki i baa ṣe pe aunti mi lọọ gba beeli ẹ nigba to di pe ile fẹẹ ṣu.”

Olujẹjọ sọ pe oun fara mọ kile-ẹjọ tu igbeyawo awọn ka, ṣugbọn oun fẹ ki wọn mọ pe irọ lọkọ oun fi gbogbo ẹjọ to ro pata pa. O ni ko si ija kankan laarin oun ati iya ọkọ oun, oun si kọ loun le iya naa to fi kuro nile awọn lẹyin ti oun ti tọju ẹ, to si ti gbadun.

Oun paapaa fẹsun kan ọkọ ẹ pe “Odidi oṣu mẹta ni mo fi ṣaisan nigba kan, ọdọ awọn obi mi ni mo ti n gbatọju, ọkọ mi ko si ṣeeṣi yọju si mi lẹẹkan ṣoṣo bayii. Nigba ti mo pada sile lẹyin ti mo gbadun tan, ẹru obinrin mi-in ni mo ba ninu ile, ṣugbọn mi o ba ẹnikankan nile. Ẹbẹ lo pada n bẹ mi nigba ti mo pe e lori foonu pe ṣe iyawo keji lọrọ rẹ kan bayii.

Ninu idajọ ẹ, Oloye Henry Agbaje ti i ṣe oludari igbimọ awọn adajọ kootu naa ti tu igbeyawo ọlọdun mẹẹẹdogun ọhun ka. Olujẹjọ lo yọnda ọmọ mẹtẹẹta to da wọn pọ fun, o si paṣẹ fun olupẹjọ lati maa san ẹgbẹrun mẹẹẹdogun naira fun iya wọn loṣooṣu gẹgẹ bii owo ounjẹ awọn ọmọ naa.